Islom Karimov xotirasiga bag‘ishlangan ilmiy-ommabop maqolalar ko‘rik-tanlovi e’lon qilindi

O‘zbekiston Respublikasi Birinchi Prezidenti Islom Karimovning xotirasini, uning mamlakat mustaqilligini qo‘lga kiritishga, milliy davlatchilikni qurishga qo‘shgan ulkan hissasi va Islom Karimov shaxsining tarixiy rolini abadiylashtirish, shuningdek, uning merosini ommalashtirish maqsadida “Islom Karimov xotirasiga bag‘ishlangan eng yaxshi ilmiy-ommabop maqola” ko‘rik-tanlovi o‘tkaziladi. Bu haqda O‘zA xabar bermoqda.

Ko‘rik-tanlov tashkilotchilari — O‘zbekiston Milliy teleradiokompaniyasi, Respublika Ma’naviyat targ‘ibot markazi, Milliy g‘oya va mafkura ilmiy-amaliy markazi, O‘zbekiston Respublikasi Prezidenti huzuridagi Davlat boshqaruvi akademiyasi, O‘zbekiston Respublikasi Madaniyat vazirligi, O‘zbekiston Respublikasi Oliy va o‘rta maxsus ta’lim vazirligi, O‘zbekiston Fanlar akademiyasi, O‘zbekiston yoshlar ittifoqi, O‘zbekiston faxriylarining ijtimoiy faoliyatini qo‘llab-quvvatlash “Nuroniy” jamg‘armasi, Respublika “Mahalla” xayriya jamoat fondi, O‘zbekiston Matbuot va axborot agentligi, O‘zbekiston Milliy axborot agentligi, “Jahon” axborot agentligi, O‘zbekiston Respublikasi Prezidenti huzuridagi O‘zbekiston Respublikasining Birinchi Prezidenti Islom Karimov nomidagi ilmiy-ma’rifiy memorial majmua.
Ko‘rik-tanlov bir bosqichda Islom Karimovning 80 yilligi arafasida o‘tkaziladi.
Ko‘rik-tanlovga 2016–2017-yillarda respublika hamda xorij gazeta va jurnallarida chop etilgan, internet nashrlarida berilgan materiallar 2017-yilning 31-dekabrigacha qabul qilinadi.
Tanlov g‘oliblari uchun quyidagi mukofotlar ta’sis etilgan:
“Islom Karimov xotirasiga bag‘ishlangan eng yaxshi ilmiy-ommabop maqola” ko‘rik-tanlovi g‘olibi maxsus diplom va O‘zbekiston Respublikasida belgilangan eng kam ish haqining 100 barobari miqdorida pul mukofoti bilan taqdirlanadi.
Ikkinchi o‘rinni olgan ikkita ishtirokchi diplom va eng kam ish haqining 75 barobari miqdorida pul mukofoti bilan taqdirlanadi.
Uchinchi o‘rinni olgan uchta ishtirokchi diplom va eng kam ish haqining 50 barobari miqdorida pul mukofoti bilan taqdirlanadi.
Shu bilan birga, ko‘rik-tanlov tashkilotchilari rag‘batlantiruvchi mukofotlarni ham ta’sis etgan.
Ko‘rik-tanlov shartlari:
Ko‘rik-tanlovga milliy va xorijiy gazeta hamda jurnallarda, internet nashrlarida e’lon qilingan ishlar qabul qilinadi.
Ko‘rik-tanlovga taqdim etilgan ilmiy-ommabop maqolalarni baholashda quyidagi mezonlar qo‘llaniladi:
- O‘zbekiston Respublikasi Birinchi Prezidenti Islom Karimovning mustaqillikni qo‘lga kiritishga, milliy davlatchilikni qurishdagi tarixiy roli va ulkan hissasi yoritib berilganligi;
- Islom Karimovning buyuk shaxs, erkin fuqarolik jamiyati va bozor iqtisodiyotiga asoslangan demokratik davlat asoschisi va bunyodkori sifatidagi hayoti va serqirra faoliyati yoritib berilganligi;
- Islom Karimov rahbarligida O‘zbekistonning mustaqil davlat sifatida shakllanishi va mustahkamlanishi tarixi yoritilganligi;
- tarixiy haqiqatga to‘g‘ri kelishi;
- ilmiy manbalardan keng foydalanganligi;
- yuqori ilmiy, badiiy saviyada yozilganligi;
- keng kitobxonlarga mo‘ljallanganligi.
Ko‘rik-tanlovga yuborilgan materiallarga quyidagilar ilova qilinishi lozim:
- muallif haqida ma’lumotnoma (obyektivka);
- muallifning turar joyi haqidagi ma’lumotlar, uy va ish telefonlari raqamlari;
- muallifning pasport nusxasi.
Tanlov g‘oliblarini tantanali mukofotlash marosimi 2018-yil 30-yanvar — Islom Karimov tavallud topgan kuni o‘tkaziladi.